મૃદુલ આખા ઘરમાં ફરી આવ્યો. એણે અંદરનો એક રૂમ પસંદ કર્યો. એણે જોયું તો એક રૂમમાં નીચે કોઇ પલંગ નહોતો પણ ઉપર પંખો હતો. મૃદુલે કહ્યું : ‘હું આ પંખા પર એક દોરડું બાધું છું. તેના બીજા છેડે એક ફાંસીનો ફંદો બનાવું છું. પંખાની નીચે હું એક ટેબલ મૂકીશ. તમારે એ ટેબલ પર ઊભા રહેવાનું. તમારા ગળામાં ફાંસીનો ફંદો હું નાખીશ. તે પછી હું મંત્રતંત્ર શરૂ કરીશ. મારા મંત્રતંત્ર પૂરા થઇ જાય એટલે તમારે એવું કહીને ટેબલ હટાવી દેવાનું કે, ‘મારા પતિના જીવનમાં કોઇ પ્રેમિકા ના રહે.’ ટેબલ હટી ગયા પછી ફાંસીનો ફંદો તમારા ગળામાં આવી જશે. પરંતુ બીજી બાજુ રૂબીને સખત પીડા શરૂ થશે. તમારું ગળું ઘુંટાવાથી જેટલી તકલીફ તમને થશે તેથી ૧૦૦ ગણી વધું તકલીફ રૂબીને થશે. બસ, ત્રણ-ચાર મિનિટ જ આ તકલીફ સહન કરવાની છે. પેલી તરફ રૂબી તમારા પતિને ભૂલી જશે અને અહીં હું તમને ઊંચકી લઇ ફાંસીનો ફંદો કાઢી નાંખીશ. તમને કાંઇ નહીં થાય.’